William Bouguereau
Store norske leksikon,Kunst og estetikk,Bildende kunst,Kunsthistorie,Nyklassisisme og romantikk i bildende kunst
William Bouguereau var en fransk maler. Han er særlig kjent for sine klassiserende akt- og genrebilder. Han regnet seg selv som en elev av Rafael, og mente at mesterens normer var eviggyldige og måtte følges også av ham selv. Ved å praktisere og forsvare den akademiske kunsten og avvise alle tidens moderne retninger, vant han stor popularitet i samtiden.
Bildene hans er teknisk fremragende, og dette kombinert med mytologiske motiver, der vakre, nakne unge kvinner spiller en fremtredende rolle, gjorde at han ble en av de mest suksessrike utstillerne på Salongen i Paris. Et av hans hovedverk er Venus' fødsel (1879, Musée d'Orsay, Paris). Han malte også religiøse bilder, og stod for utsmykningen av flere kirker.Bouguereaus bilder er representative for den borgerlige kunstsmaken i andre halvdel av 1800-tallet, det såkalte salongmaleriet, som tidens nyskapere reagerte mot. Fra 1876 var han professor ved akademiet. Les mer i Store norske leksikon kunst i Frankrike akt portrettkunst